L'RRRR! Festival d'art i reciclatge porta un miler de persones a Gandia
02 novembre 2017

## L'RRRR! Festival d'art i reciclatge porta un miler de persones a Gandia02 novembre 2017Última actualització: 14 juliol 2025

![](../gestion/img/rrrrfestivaldearteyreciclaje.jpg)  
  

**El passat diumenge 29 va concloure la segona edició del RRRR Fest, Art i Reciclatge amb el concert del mític Pau Riba i Els Gripaus, Des que es va inaugurar el festival el passat dimarts 24 d'octubre participaren un miler de persones de totes les edats que mostraren la seua curiositat davant les singularitats que ha aportat el festival, com les escultures sonores del belga François Cys, que van estar instal·lades en el passeig de les Germanies i també davant del Teatre del Raval Gandia. O els tallers "Collage i acció", de Macarena Recuerda Shepherd, "Monocordófono", de Truna i la construcció d'instruments reciclats de Vibra-Tó...**

Una quinzena d’espectacles es van exhibir en el passeig de les Germanies i en diferents espais del Teatre del Raval: carrer, sala, escola i cambra, tots ells relacionats amb l’art sonor i el reciclatge, temàtica en què se centrava el festival enguany. Menció especial requereix l’artista convidat del festival Truna, qui va realitzar una classe magistral en el Campus de Gandia de la Universitat Politècnica de València, va exposar la instal•lació audiovisual "Zoonírico" en la cambra del Teatre del Raval i va realitzar també dues actuacions de l’espectacle Erre que erre, la producció d’enguany del festival que, com l’any passat, ha rebut el suport de l’Institut Valencià de Cultura.

"_Amb tot, hem passat una setmana molt intensa i estem molt contents de veure la gent encuriosida amb el que ha pogut descobrir al festival i confiem que hem contribuït d’alguna manera a la conscienciació col•lectiva sobre el reciclatge mitjançant l’art_" –afirma Francesc Burgos, creador de l’RRRR! Festival d’art i reciclatge, projecte en què participa la Regidoria de Gestió Responsable del Territori de l’Ajuntament de Gandia. "_També ens agrada constatar la naturalitat amb la qual conviuen les propostes més arriscades amb d’altres més populars, fet del que participen tot tipus de públics_" –remarca Burgos.

El festival ha comptat amb la col•laboració d’Ecoembes; Fomento de Construcciones y Contratas (FCC); Conselleria d’Agricultura, Medi Ambient, Canvi Climàtic i Desenvolupament Rural de la Generalitat Valenciana; Consorci per a la Gestió de Residus (COR); Universitat Politècnica de València, Campus de Gandia; Diputació de València i Teatre del Raval (Gandia).

[Twittear](https://twitter.com/share)